**AIŠKINAMASIS RAŠTAS (N)**

**SAVIVALDYBĖS TARYBOS SPRENDIMO PROJEKTUI „DĖL SAVIVALDYBĖS BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

 Sprendimo projektu yra siūloma patenkinti savivaldybės būsto nuomininkės D. J. prašymą pakeisti nuomos sąlygas ir nuomoti jai būstą socialinio būsto sąlygomis. Pateiktos Metinės gyventojo (šeimos) turto (įskaitant gautas pajamas) deklaracijos duomenimis nuomininkė atitinka Paramos būstui įsigyti ar išsinuomoti įstatymo (toliau – Įstatymas) 11 straipsnio 2 dalyje nurodytus turto ir pajamų dydžius teisei į paramą būstui išsinuomoti ir Įstatymo 9 straipsnio 1 dalyje nurodytas sąlygas teisei į socialinio būsto nuomą pagrįsti.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2016 m. lapkričio 24 d. sprendimu Nr. T2-275 buvo pakeistos socialinio būsto *(duomenys neskelbtini)* nuomos sąlygos. Sprendimas buvo priimtas, atsižvelgiant į nuomininkės 2015 metų turto deklaracijos duomenis - jos pajamos sudarė 14848 Eur ir daugiau kaip 3 kartus viršijo Įstatymo 11 straipsnio 2 dalyje nustatytą metinį pajamų dydį asmeniui be šeimos, gyvenančiam Klaipėdos mieste -3876 Eur. Šias deklaruotas pajamas didžiąja dalimi sudarė mirusio brolio paveldėto turto vertė.

Priimto sprendimo pagrindu su nuomininke buvo sudaryta savivaldybės būsto nuomos sutartis ir nuo 2016 m. gruodžio 1 d. pradėtas taikyti 20 proc. padidintas nuomos mokestis- (33,61x1,20) = 40,33 Eur/mėn.

Šių metų vasario 10 d. Savivaldybės administracijoje užregistruotas D. J. prašymas nuomoti jai būstą *(duomenys neskelbtini)* socialinio būsto nuomos sąlygomis ir kartu su prašymu pateikta Metinė gyventojo (šeimos) turto deklaracija už 2016 metus. Pagal pateiktos deklaracijos duomenis nuomininkės praėjusių kalendorinių metų pajamas sudarė tik jos gaunama invalidumo pensija - 1818 Eur. Mėnesio pajamos -151,5 Eur.

Sprendimo projektas parengtas, atsižvelgiant į tą aplinkybę, kad po brolio mirties sutikusi paveldėjimo teise priimti jo turtą, D. J. nesuvokė, kad reiktų pasidomėti apie mirusio brolio skolas, kurios, kaip paaiškėjo, buvo didelės. D. J., priėmusi palikimą, privalėjo padengti likusias brolio skolas ne tik iš pajamų, gautų už parduotą jo turtą, bet dar ir iš savo invalidumo pensijos.

**3. Kokių rezultatų laukiama.**

Savivaldybės tarybai priėmus sprendimą būtų patenkintas mažas pajamas gaunančios nuomininkės prašymas ir užtikrintos jos teisės į tolesnę būsto nuomą socialinio būsto nuomos sąlygomis, mokant mažesnį nuomos mokestį.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

Socialinio būsto skyriaus vedėja Danguolė Netikšienė